CELEX: 32011D0517(01)
Language: mt
Date: 2011-05-16 00:00:00
Title: Deċiżjoni tal-Kummissjoni tas- 16 ta' Mejju 2011 li tistabbilixxi forum għall-iskambju tal-informazzjoni skont l-Artikolu 13 tad-Direttiva 2010/75/UE dwar l-emissjonijiet industrijali

17.5.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 146/3
            
         DEĊIŻJONI TAL-KUMMISSJONI
   tas-16 ta' Mejju 2011
   li tistabbilixxi forum għall-iskambju tal-informazzjoni skont l-Artikolu 13 tad-Direttiva 2010/75/UE dwar l-emissjonijiet industrijali
   2011/C 146/03
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2010/75/UE dwar l-emissjonijiet industrijali (il-prevenzjoni u l-kontroll integrati tat-tniġġis) (tfassil mill-ġdid) (1) (id-Direttiva), u b’mod partikolari l-Artikolu 13(3) tagħha,
   Billi:
   
               (1)
            
            
               L-Artikolu 13(1) tad-Direttiva jirrikjedi li l-Kummissjoni torganizza skambju ta’ informazzjoni bejn l-Istati Membri, l-industriji kkonċernati, l-organizzazzjonijiet mhux governattivi li jippromwovu l-ħarsien ambjentali u l-Kummissjoni.
            
         
               (2)
            
            
               L-Artikolu 13(3) tad-Direttiva jirrikjedi li l-Kummissjoni tistabbilixxi u tlaqqa’ regolarment forum magħmul minn rappreżentanti tal-Istati Membri, tal-industriji kkonċernati u tal-organizzazzjonijiet mhux governattivi li jippromwovu l-ħarsien ambjentali u li tikseb l-opinjoni tal-forum dwar l-arranġamenti prattiċi għall-iskambju ta’ informazzjoni kif previst f’dak l-Artikolu.
            
         
               (3)
            
            
               L-Artikolu 13(4) tad-Direttiva jirrikjedi li l-Kummissjoni takkwista u tagħmel disponibbli pubblikament l-opinjoni tal-forum dwar il-kontenut propost tad-dokumenti ta’ referenza tal-aħjar tekniki disponibbli (il-BAT).
            
         
               (4)
            
            
               Għaldaqstant, jeħtieġ li jiġi stabbilit forum u li jiġu ddefiniti l-kompiti u l-istruttura tiegħu.
            
         
               (5)
            
            
               Il-forum għandu jagħti l-opinjoni tiegħu dwar l-arranġamenti prattiċi għall-iskambju ta’ informazzjoni u dwar il-kontenut propost tad-dokumenti ta’ referenza tal-BAT.
            
         
               (6)
            
            
               Il-forum għandu jkun magħmul mill-Istati Membri, mill-organizzazzjonijiet internazzjonali li jirrappreżentaw lill-industriji li huma kkonċernati mill-attivitajiet koperti fl-Anness I għad-Direttiva u minn organizzazzjonijiet mhux governattivi li jippromwovu l-ħarsien ambjentali.
            
         
               (7)
            
            
               Għandhom jiġu stabbiliti regoli dwar l-iżvelar tal-informazzjoni min-naħa tal-membri tal-forum.
            
         
               (8)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni ta’ individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (2),
            
         IDDEĊIDIET KIF ĠEJ:
   Artikolu 1
   Is-suġġett
   B’dan qed jiġi stabbilit forum għall-promozzjoni tal-iskambju tal-informazzjoni skont l-Artikolu 13(3) tad-Direttiva.
   Artikolu 2
   Il-kompitu
   Il-kompitu tal-forum għandu jkun:
   
               (a)
            
            
               li jagħti l-opinjoni tiegħu dwar l-arranġamenti prattiċi għall-iskambju tal-informazzjoni skont it-tieni subparagrafu tal-Artikolu 13(3) tad-Direttiva;
            
         
               (b)
            
            
               li jagħti l-opinjoni tiegħu dwar il-kontenut propost tad-dokumenti ta’ referenza tal-BAT f’konformità mal-Artikolu 13(4) tad-Direttiva.
            
         Artikolu 3
   Il-konsultazzjoni
   Il-Kummissjoni tista’ tikkonsulta mal-forum dwar kwalunkwe kwistjoni marbuta mal-Artikolu 13 tad-Direttiva jew dwar kwalunkwe kwistjoni marbuta mal-BAT kif inhuma ddefiniti fl-Artikolu 3(10) tad-Direttiva.
   Artikolu 4
   Is-sħubija – il-ħatra
   1.   Il-Membri għandhom ikunu l-Istati Membri, l-organizzazzjonijiet internazzjonali li jirrappreżentaw lill-industriji li huma kkonċernati mill-attivitajiet koperti fl-Anness I għad-Direttiva u l-organizzazzjonijiet mhux governattivi li jippromwovu l-ħarsien ambjentali. Dawk l-organizzazzjonijiet għandu jkollhom livell aċċettabbli ta’ rappreżentanza Ewropea.
   2.   Il-membri tal-Grupp tal-Esperti tal-Kummissjoni msejjaħ “Il-Forum għall-Iskambju tal-Informazzjoni dwar l-Aħjar Tekniki Disponibbli skont il-leġiżlazzjoni dwar l-emissjonijiet industrijali” (E00466) għandhom ikunu kkunsidrati awtomatikament bħala membri tal-forum.
   3.   Il-membri l-ġodda li mhumiex Stati Membri għandhom jinħatru mid-Direttur Ġenerali tad-DĠ għall-Ambjent.
   4.   Il-membri li ma jibqgħux aktar f’qagħda li jikkontribwixxu b’mod effettiv għad-diskussjonijiet tal-forum, li jirriżenjaw jew li ma jikkonformawx mal-Artikolu 339 tat-Trattat, jistgħu jiġu ssostitwiti.
   5.   L-ismijiet tal-organizzazzjonijiet li huma membri għandhom ikunu ppubblikati fir-Reġistru. L-ismijiet tar-rappreżentanti tal-Istati Membri jistgħu jkunu ppubblikati fir-Reġistru.
   6.   Id-dejta personali għandha tinġabar u tkun ipproċessata u ppubblikata skont ir-Regolament (KE) Nru 45/2001.
   Artikolu 5
   It-tħaddim
   1.   Il-Kummissjoni għandha tippresiedi l-forum.
   2.   Bi qbil mal-Kummissjoni, il-forum jista' jistabbilixxi sottogruppi biex jeżaminaw kwistjonijiet speċifiċi abbażi ta' termini ta' referenza definiti mill-forum. Kif jintemm il-mandat tagħhom, it-tali sottogruppi għandhom jiġu xolti. Il-Kummissjoni għandha tippresiedi s-sottogruppi. Il-president ta' kull sottogrupp għandu jirrapporta lura fil-forum.
   3.   Ir-rappreżentanti tal-pajjiżi taż-ŻEE għandhom ikunu mistiedna jattendu l-laqgħat tal-forum skont il-Protokoll dwar iż-ŻEE.
   4.   Ir-rappreżentanti ta' pajjiżi aderenti għandhom ikunu mistiedna jattendu l-laqgħat tal-forum mid-data tal-iffirmar tat-Trattat tal-Adeżjoni.
   5.   Il-President jista’, fuq bażi ad hoc, jistieden esperti minn barra l-forum li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-forum jew tas-sottogrupp. Barra minn hekk, il-President jista' jagħti status ta' osservatur lil individwi, lil organizzazzjonijiet kif iddefiniti fir-Regola 8(3) tar-regoli orizzontali dwar il-gruppi ta' esperti (3) u lill-pajjiżi kandidati.
   6.   Il-membri tal-forum u r-rappreżentanti tagħhom, kif ukoll l-esperti u l-osservaturi li jkunu mistiedna, għandhom iħarsu l-obbligi tas-segretezza professjonali stabbiliti fit-Trattati u fir-regoli ta’ implimentazzjoni tagħhom, kif ukoll ir-regoli tal-Kummissjoni dwar is-sigurtà marbutin mal-protezzjoni tal-informazzjoni kklassifikata tal-UE, stipulati fl-Anness għad-Deċiżjoni tal-Kummissjoni 2001/844/KE, KEFA, Euratom (4). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri x-xierqa kollha.
   7.   Il-laqgħat tal-forum u tas-sottogruppi tiegħu għandhom isiru fil-bini tal-Kummissjoni. Il-Kummissjoni għandha tipprovdi s-servizzi segretarjali.
   8.   Il-forum għandu jadotta r-regoli ta’ proċedura tiegħu b’maġġoranza sempliċi tal-membri tiegħu u abbażi tar-regoli standard ta’ proċedura għall-gruppi ta’ esperti.
   9.   Il-Kummissjoni għandha tippubblika l-informazzjoni rilevanti dwar l-attivitajiet li jwettaq il-forum, jew billi tinkludiha fir-Reġistru jew permezz ta' ħolqa fir-Reġistru għas-sit elettroniku apposta.
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-forum mgħandhomx jitħallsu għas-servizzi tagħhom.
   2.   L-ispejjeż tal-ivvjaġġar imġarrba mill-parteċipanti fl-attivitajiet tal-forum jistgħu jiġu rrimborżati mill-Kummissjoni. Ir-rimborż għandu jsir f’konformità mad-dispożizzjonijiet fis-seħħ fil-Kummissjoni u fil-limiti tal-approprjazzjonijiet disponibbli allokati lis-servizzi tal-Kummissjoni skont il-proċedura annwali għall-allokazzjoni tar-riżorsi.
   
      Magħmul fi Brussell, is-16 ta’ Mejju 2011.
      
         
            Għall-Kummissjoni
         
         Janez POTOČNIK
         
            Membru tal-Kummissjoni
         
      
   
   
      (1)  ĠU L 334, 17.12.2010, p. 17.
   
      (2)  ĠU L 8, 12.1.2001, p. 1.
   
      (3)  C(2010) 7649 finali.
   
      (4)  Id-Deċiżjoni tal-Kummissjoni tad-29 ta’ Novembru 2001 li temenda r-Regoli Interni tal-Proċedura, (ĠU L 317, 3.12.2001, p. 1).